Sjymkent

Sjymkent (kasakhisk: Шымкент) er en by i Kasakhstan. Den var hovedstaden i Sør-Kasakhstan oblast men ble skilt ut fra oblastet i 2018. Med et innbyggertall på ca.  650,200 er det den tredje største byen i Kasakhstan, etter Almaty og Astana. 

Sjymkent er en industriby. Byens historie er tett sammenvevd med Silkeveien og byen Sayram, kjent som en av Kasakhstans eldste kontinuerlig bebodde byer.


 Historie 
I området er det funnet spor etter aktiviteter som kan dateres tilbake til bronsealderen. Arkeologiske utgravninger i området startet først i 2003 men det ble da funnet keramikk og andre gjenstander for kultur og hverdagsliv som dateres tilbake til slutten av det tredje – begynnelsen av det andre århundre f.Kr. Det antas at byen kan være minst 2200 år gammel, men som et resultat av mange kriger ledsaget av nesten fullstendig ødeleggelse av byen, er det mye av den gamle historien forsvunnet.

Sjymkent ble etablert på 1100-tallet som et karavanserai og med et citadell, som fungerte som en festning og væpnet militærbase, for å beskytte Sayram, en handelsby på Silkeveien 10km øst for Sjymkent. Byen vokste etterhvert til å bli et viktig hendelssenter mellom de fastboende sogderne og nomader.

Byen ble ødelagt flere ganger både av sørlige khanater og namadeangrep. Djengis Khan erobret byen i 1219, den ble da en del av Mongolriket. Senere har byen blitt angrepet og erobret av Timur Lenk, Dzungarene, Kokand-khanatet og Bukhara-khanatet.

Det russiske keiserdømmet annekterte byen i 1864. De russiske troppene ble ledet av generalmajor Mikhail Tsjernyajev og byen ble i 1914 omdøpt til Tsjernyajev for at innbyggerne ikke skulle glemme den russiske generalen som erobret og ødela betydelige deler av den. Byen fikk tilbake sitt historiske navn i 1924.

Navnet Sjymkent kommer av sogdisk (og muligens farsi og litt tyrkisk) og består av ordene sjym, som betyr «torv» og kent eller kant, som betyr «by», satt sammen «byen i gresset/torva» eller «den grønne byen».

 Politikk og administrasjon 
Sjymkent var hovedstad i Sør-Kasakhstan oblast fram til 19. juni 2018. Provinsen ble da omdøpt til Turkistan oblast og hovedstaden ble flyttet til Turkistan by. Sjymkent ble skilt ut fra oblastet og President Nursultan Nazarbaev ga byen, som da hadde over 1 million innbyggere, status som storby.

 Vennskapsbyer (Sister Cities) 

 Akharnés, Hellas
 Baiyin, Kina
 Kodzjent, Tadsjikistan
 Pattaya, Thailand
 Stevenage, Storbritannia

 Geografi 
Sjymkent  ligger 690 km vest for Almaty, og 1483 km sør for landets hovedstad Astana. Den ligger i dalen til Sayramsu-elven ved foten av Ugam-området 512 moh, like ved grensen til Usbekistan. Den er den sørligste av de store byene i Kasakhstan. 

 Klima 
Somrene i Sjymkent er varme og tørre, med temperaturer opp til 35°C i juli. Vintrene er kalde, med temperaturer som synker til under frysepunktet, i gjennomsnitt rundt -5°C i januar. Vår og høst er overgangstider med milde temperaturer. Regionen får relativt lite nedbør, og mesteparten faller i løpet av vår- og høstmånedene.

 Kultur 
I 2024 ble den største moskéen i Sentral-asia, med plass til 30 000, åpnet i Sjymkent. Høyden til hovedkuppelen på moskéen Eszhanuli Seyitjan Qori er 56 meter, minareten er 63 meter høy og den er bygd for å tåle jordskjelv med styrke 9 på Richters skala.

 Sport 
 Ordabasy FK
 Kyran FK
 BIIK Sjymkent
 Kazjymukan Munaitpasov stadion, (kapasitet: 20 000)
 BIIK Arena, (kapasitet: 3 000)
 Shymkent Challenger

 Referanser 

 Eksterne lenker 
 Info Shymkent


Kategori:Byer i Kasakhstan
Kategori:Kulturhovedsteder (SUS)